Közös álláspont

(1997. június 2.)

amelyet a Tanács az Európai Unióról szóló szerződés J.2. cikke alapján fogadott el, Albániáról

(1997/357/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

mivel Albánia beletartozik a Tanács 1996. február 26-i következtetésében meghatározott regionális megközelítésbe;

emlékeztetve az Európai Gazdasági Közösség és az Albán Köztársaság között a kereskedelemről és a kereskedelmi és gazdasági együttműködésről [1] létrejött megállapodásra;

mivel a Tanács 1997. március 27-én ismét megerősítette az Unió azon elhatározását, hogy fontos szerepet játsszon az albániai politikai és gazdasági stabilitás helyreállításában;

mivel a Tanács úgy határozott, hogy az Unió együttműködik az Európai Biztonsági és Együttműködési Szervezet (EBESZ) koordináló keretében; mivel az EBESZ európai Állandó Tanácsa 1997. március 27-én úgy határozott, hogy albániai EBESZ-jelenlétet hoz létre;

mivel az Egyesült Nemzetek Szervezetének Biztonsági Tanácsa az 1997. március 28-i 1101. számú határozatában üdvözölte az ENSZ egyes tagállamainak felajánlását egy ideiglenes és korlátozott feladattal ellátott, többnemzetiségű védelmi erő létrehozására Albániában; mivel a többnemzetiségű védelmi erő (MNPF) működőképessé vált;

mivel a Tanács 1997. április 29-én támogatásának adott hangot a Nyugat-Európai Unió (NYEU) és az Európa Tanács által vállalt erőfeszítésekhez, amelyekkel hozzájárulnak egy életképes albániai rendőri erő helyreállításához,

ELFOGADTA EZT A KÖZÖS ÁLLÁSPONTOT:

1. cikk

Az Európai Unió az EBESZ koordináló keretén belül, saját tevékenysége és helyszíni jelenléte révén támogatja Albániát a demokratikus folyamat előmozdításában, a politikai stabilitás és belső biztonság helyreállításában, valamint a szabad és rendszerinti választások megtartásában. Továbbra is humanitárius segélyeket nyújt és támogatja a gazdasági reformokat.

Ebben az összefüggésben az Unió összehangolja tevékenységét egyéb nemzetközi szervezetekkel, ideértve a NYEU-t és az Európa Tanácsot.

Az Unió összehangolja tevékenységét a többnemzetiségű védelmi erővel annak érdekében, hogy megkönnyítse a humanitárius segélyek biztonságos és azonnali célba juttatását és elősegítse a biztonságos környezet megteremtését a nemzetközi szervezetek albániai képviseletei számára.

2. cikk

A Tanács tudomásul veszi, hogy a Bizottság az Európai Közösség nevében:

- az albán nép közvetlen szükségleteinek kielégítésére az Európai Közösség a Humanitárius Hivatalán keresztül élelmiszert és gyógyszert szállít,

- mérlegeli, hogy a Phare-program keretébe tartozó támogatást olyan területekre összpontosítsa, amelyek közvetlenül kötődnek a demokrácia megszilárdításához, a gazdasági tevékenység újrakezdéséhez és az albániai közigazgatás megerősítéséhez,

- a pénzügyi támogatás nyújtását összehangolja a nemzetközi pénzintézetekkel,

- kész hozzájárulni a NYEU és az Európa Tanács kezdeményezéséhez a többnemzetiségű rendőri tanácsadó egységről szóló megbízás keretében, amelynek célja az albániai életképes rendőri erő helyreállítása,

- kész támogatni az EBESZ tevékenységét, hogy a választások megszervezésében és megfigyelésében segítséget nyújtson.

3. cikk

Az Unió kész támogatni a szabad és rendszerinti parlamenti választások mielőbbi megtartását, különösen megfigyelőként.

A választásokat megelőző tájékoztatások érdekében tett erőfeszítések kapcsán különleges jelentőséget tulajdonít a szabad albán média szerepének.

Ezzel összefüggésben az Unió mielőbb határoz hozzájárulásának módjáról.

4. cikk

Az Unió kész megfontolni egy Albániával foglalkozó nemzetközi konferencia megfelelő időpontban és megfelelő körülmények között történő összehívását, amelyre a nemzetközi pénzintézeteket, az EBESZ-t, az Egyesült Nemzetek Szervezetét, valamint harmadik országokat hívnak meg.

5. cikk

Ez a közös álláspont elfogadásának napján lép hatályba.

6. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 1997. június 2-án.

a Tanács részéről

az elnök

H. Van Mierlo

[1] HL L 343., 1992.11.25., 2. o.

--------------------------------------------------